**Calul dracului**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iarăşi ea!

Îi văd ochii şi guriţa –

A deschis încet portiţa

Şi ivită stă de-abia,

Zăpăcind cărarea mea.

Nu ştiu ce-o fi vrând portiţa,

Ei, dar fata ştiu ce vrea!

Dinspre drum

Stă deschisă larg fereastra,

Şi-n ea baba! Ce-i şi asta?

N-adormi, babo, nicidecum?

Parcă-mi vine acum-acum

Să mă duc să sparg fereastra

Şi pe babă s-o sugrum!

Eu mă fac,

Că pornesc în jos pe stradă,

Să-nşel baba, să mă creadă;

Plec şi fluier, stau şi tac –

Dar de unde! Baba-i drac!

Şi chiar dracul-gol să creadă

Unui biet de om sărac?

Sat pustiu!

Pentr-o babă-ncârligată

Pierzi o zi şi scapi o fată!

Baba-i o momâie-n grâu –

Las’ că-i pun eu mâna-n brâu

Când o prind pe punte-odată

O iau sus şi-o dau în râu!